Predkladacia správa

	Vláda Slovenskej republiky uznesením č. 1358 z 11. decembra 2002 schválila Plán legislatívnych úloh vlády Slovenskej republiky na rok 2003.
	V tomto pláne sú pre Ministerstvo hospodárstva SR zapísané aj tieto legislatívne úlohy:
1.	Návrh zákona o niektorých opatreniach v zahraničnom obchode, ktorý má byť predložený vláde SR v marci 2003.
2.	Návrh nariadenia vlády Slovenskej republiky o uplatňovaní niektorých  kompenzačných operácií pri obstarávaní tovarov, služieb a stavebných výkonov pre potreby obrany a vnútornej bezpečnosti štátu, ktorý má byť predložený vláde SR v decembri 2003.

Ad 1.  Dôvodom na predloženie návrhu zákona uvedeného v bode 1 boli tieto legislatívne . zámery:
a)	upraviť v zákone nevyhnutnosť licenčného konania pre dovoz a vývoz tovaru,
b)	ustanovenie zákazu medzinárodného obchodu s chránenými živočíchmi a výrobkami z voľne žijúcich zvierat,
c)	právna úprava pôsobenia zmiešaných obchodných komôr.

Ad 1. a)  Návrh tohto zákona Ministerstvo hospodárstva SR predložilo na Úrad vlády SR ešte v roku 2001. Hlavným zámerom návrhu tohto zákona bolo upraviť licenčné konanie, ktoré bolo doteraz upravené len podzákonným predpisom – vyhláškou MH SR, vydanou na základe splnomocňovacieho ustanovenia § 56 zákona č. 42/1980 Zb. o hospodárskych stykoch so zahraničím, zákonom, ktorý mal administratívne pomerne náročný systém udeľovania tzv. neautomatických licencií v režime správneho konania nahradiť zjednodušeným systémom udeľovania licencií (úradných povolení) tzv. aukčným systémom predaja licencií.
Legislatívna rada vlády SR prerokovala tento návrh zákona 10. októbra 2001 a opätovne po doplnení návrhu zákona II. alternatívou na návrh Centrálnej koordinačnej jednotky pre boj proti korupcii (CKJBPK) pri kancelárii podpredsedu vlády pre ekonomiku (KPPVE), dňa 14. mája 2002.
Legislatívna rada vlády  SR do ďalšieho legislatívneho procesu odporučila  predložiť I. alternatívu, t.j. bez aukčného systému predaja licencií (úradných povolení), ale s úpravami pokiaľ ide o lehoty na vydanie licencií, zjednodušenie  a sprehľadnenie spôsobov prideľovania  neautomatických licencií v režime správneho konania, teda čiastočne aj podľa návrhu CKJBPK.
O návrhu zákona s oboma uvedenými alternatívami rokovala aj RHSD, ktorá tiež odporučila do ďalšieho legislatívneho procesu návrh zákona s alternatívou I, t.j. bez aukčného systému predaja licencií.
Vláda SR tento návrh zákona prerokovala 26. júna 2002 s tým, že v súlade so závermi Legislatívnej rady vlády SR a odporučením RHSD uložila predkladateľovi predložiť na rokovanie vlády nové znenie návrhu zákona bez aukčného systému predaja licencií.
Nové znenie návrhu zákona upravené podľa záverov z rokovania vlády z 26. júna 2002 Ministerstvo hospodárstva SR predložilo na rokovanie vlády dňa 4. júla 2002. 
Toto nové znenie návrhu zákona bolo kompromisným návrhom, ktoré riešilo požiadavky CKJBPK pri KPPVE  na redukciu počtu licencovaných položiek a aj požiadavky Ministerstva financií SR na zníženie negatívnych dopadov zákona na štátny rozpočet.
Vláda SR však toto nové znenie návrhu zákona  do konca svojho funkčného obdobia t.j. v roku 2002 neprerokovala, ale legislatívnu úlohu presunula na rok 2003 a zároveň na návrh Ministerstva životného prostredia SR legislatívny zámer rozšírila aj o právnu úpravu zákazu medzinárodného obchodu s chránenými živočíchmi a výrobkami z voľne žijúcich zvierat. Navyše na návrh SOPK bol legislatívny zámer rozšírený aj o právnu úpravu pôsobenia zmiešaných obchodných komôr.
Úrad vlády SR -  sekcia Inštitút pre aproximáciu práva vo svojich stanoviskách pre Legislatívnu radu vlády SR a vládu SR k tomuto návrhu zákona  už v apríli 2002 upozornila na to, že „predmet navrhovanej právnej úpravy (opatrenia v oblasti dovozu a vývozu tovaru) sa týka záväzkov Slovenskej republiky vyplývajúcich z čl. 25 až 32, 34 až 37 a čl. 65 Európskej dohody o pridružení“ a tiež na to, že „problematika navrhovanej právnej úpravy vychádza primárne z Dohody o založení svetovej obchodnej organizácie (WTO), ktoré Európske spoločenstvá transformovali najmä do nariadení Rady ES č. 3285/94 a 3286/94“, a ktoré do právneho poriadku Slovenskej republiky už boli transponované:
-	zákonom č. 59/1997 Z. z. o ochrane pred dumpingom pri dovoze tovaru,
-	zákonom č. 214/1997 Z. z. o ochranných opatreniach pri dovoze a
-	zákonom č. 226/1997 Z. z. o subvenciách a vyrovnávacích opatreniach,
ktorými boli do práva SR prevzaté princípy postupov Spoločenstva v oblasti spoločnej obchodnej politiky s cieľom zaistenia uplatňovania práv Spoločenstva podľa pravidiel WTO a spoločné pravidlá členských štátov pre dovozy výrobkov z tretích krajín.
	Do práva EÚ však nebola prevzatá Dohoda WTO o dovoznom licenčnom konaní vzhľadom na to,  že čl. 30 až 37 Zmluvy o založení ES už v čase svojho vzniku zakazovali medzi členskými štátmi ES akékoľvek obmedzenia dovozu a všetky opatrenia s rovnocenným účinkom. 
	Medzi Spoločenstvom a tretími krajinami, ktoré sú členmi WTO však platila a platí Dohoda WTO o dovoznom licenčnom konaní, ktorá umožňuje za určitých, v dohode  presne vymedzených podmienok, v rámci administratívneho konania uplatňovať licenčné režimy, ktoré však nesmú byť prekážkou medzinárodnému obchodu, musia sa uplatňovať nediskriminačne, spravodlivo, prehľadným (transparentným) a predvídateľným (pre účastníkov vopred známym postupom) spôsobom a nesmú spôsobovať škodu alebo hrozbu vážnej ujmy subjektom medzinárodného obchodu v krajine vývozu ani v krajine dovozu.
	Doterajšia právna úprava udeľovania licencií (úradných povolení) na dovoz a vývoz tovaru obsiahnutá v tzv. licenčnej vyhláške MH SR nebola úplne kompatibilná ani so záväzkami SR vyplývajúcimi z jej členstva vo WTO a ani  s už spomínanými princípmi a pravidlami spoločnej obchodnej politiky ES. Umožňovala uplatňovať administratívne opatrenia na obmedzenie dovozu a vývozu tovaru a tým aj hrozbu ujmy alebo ujmu slovenským výrobcom a vývozcom, ale aj zahraničným dovozcom nielen z členských štátov EÚ, ale aj z ostatných krajín, ktoré sú členmi WTO.
	Presunutie súčasnej podzákonnej úpravy do zákona ako právneho predpisu vyššej právnej sily by tento rozpor s právom EÚ i pravidlami WTO ešte prehĺbilo. Upozorňuje na to aj Pravidelná správa o pripravenosti Slovenskej republiky na členstvo v Európskej únii z októbra 2002, v ktorej sa v kapitole I – Slobodný pohyb tovaru konštatuje, že: „obmedzený pokrok sa zaznamenal v súvislosti so systematickým skríningom legislatívy zameranej na ustanovenia, ktoré by nemuseli byť kompatibilné s článkami 28 až 30 Zmluvy o ES“ a ďalej, že: „Napriek určitému pokroku v neharmonizovanej oblasti je stále nejasná situácia v súvislosti s právnymi predpismi, ktoré sú v rozpore s článkami 28 až 30 Zmluvy o ES (Amsterdamské znenie). Slovenské orgány by mali zabezpečiť, aby celá legislatíva, ktoré je nezlučiteľná s článkami 28 až 30 Zmluvy o ES bola ku dňa vstupu zrušená alebo novelizovaná.“. Ďalej sa v tejto Pravidelnej správe konštatuje, že „negociácie ku kapitole I – Slobodný pohyb tovaru sa už predbežne uzavreli a Slovensko nepožiadalo o žiadne prechodné obdobie“ (v ktorom by mohla platiť doterajšia alebo navrhovaná nekompatibilná právna úprava dovozu a vývozu).
	Rovnako je už uzavretá negociačná kapitola o vonkajších  vzťahoch.
	V súčasnom období prípravy protokolu o vstupe do EÚ, ktorý má byť podpísaný v apríli tohto roku a v priebehu roku 2004 ratifikovaný, predloženie návrhu zákona o niektorých opatreniach v zahraničnom obchode, ktorého obsah nekonvenuje s princípmi EÚ a WTO a to ešte navyše bez predchádzajúcej konzultácie o predmete právnej úpravy tohto zákona s príslušnými generálnymi direktoriátmi  EÚ by mohlo ohroziť už dosiahnutú pozíciu SR v prístupovom procese, mohlo by viesť k znovuotvoreniu negociačných kapitol o slobodnom pohybe tovaru a o vonkajších vzťahoch a v dôsledku toho aj k posunu časového horizontu ukončenia prístupového procesu pre SR.
	Vstupom do EÚ sa nariadenia ES v oblasti spoločnej obchodnej politiky,  slobodného pohybu tovaru a vonkajších ekonomických vzťahov automaticky transponujú do práva SR. Úplný súlad so smernicami, princípmi a pravidlami EÚ v týchto oblastiach SR dosiahne, ak ku dňu vstupu do EÚ bude zrušená aj doterajšia licenčná vyhláška.

Ad 1. b)  Pokiaľ ide o ustanovenia, ktorými sa bude transponovať do práva SR Smernica Rady 83/129/EEC týkajúcu sa dovozu koží mláďat určitých druhov tuleňov a ktoré by mali upraviť zákaz medzinárodného obchodu s chránenými  živočíchmi a výrobkami z voľne žijúcich zvierat, táto právna úprava systémovo nepatrí do zákona o niektorých opatreniach v zahraničnom obchode a nepatrí ani do zákona č. 237/2002 Z. z. o obchode s ohrozenými druhmi  voľne žijúcich živočíchov a voľne rastúcich rastlín (ďalej len „zákon o CITES“). Podľa zákona o CITES príslušný orgán štátnej správy, v danom prípade Ministerstvo životného prostredia SR, vydáva medzinárodné povolenia podľa dohovoru CITES, ale iba pre ohrozené druhy zaradené do príloh uvedeného dohovoru. Druhy, ktorých sa týka Smernica Rady  83/129/EEC nie sú považované za ohrozené druhy podľa dohovoru CITES a ani podľa nariadenia EC/338/97.
	Transpozíciu uvedenej smernice a nariadenia, ako aj ďalších  nariadení EC/35/97, 602/97, 3254/91 bude potrebné vykonať ešte pred vstupom do EÚ vzhľadom na to, že je potrebné vyriešiť kompetenčné, inštitucionálne, procesné otázky, vydávanie potrebných povolení a dokumentov, kontrolu ich dodržiavania a aj ukladanie  sankcií za porušovanie povinností vyplývajúcich z týchto predpisov EÚ.
	Komplexne transpozíciu tejto smernice a týchto nariadení môže riešiť len špeciálny (osobitný) predpis, na príprave ktorého budú spolupracovať MH SR, MŽP SR aj MF SR (ÚCR SR).

Ad 1. c)  Právna úprava špeciálnych a zmiešaných obchodných komôr je v súčasnosti upravená v § 49 až 51 zákona č. 42/1980 Zb. o hospodárskych stykoch so zahraničím v znení neskorších predpisov. Táto právna úprava doteraz nebola zrušená ani Obchodným zákonníkom, ani zákonom  o Slovenskej obchodnej a priemyselnej komore. Navyše nikto zo zainteresovaných  doteraz nepredložil právnu analýzu a z nej vyplývajúci návrh na zmeny platnej právnej úpravy tejto problematiky, ktorá podľa systematiky práva a podľa predmetu právnej úprav i  porovnania riešenia tejto problematiky v zahraničí patrí do zákona o Slovenskej obchodnej a priemyselnej komore.

Ad 2. Pokiaľ ide legislatívnu úlohu „Návrh nariadenia vlády o uplatňovaní niektorých kompenzačných operácií pri obstarávaní tovarov, služieb a stavebných výkonov pre potreby obrany a vnútornej bezpečnosti štátu, dôvody na zrušenie  tejto legislatívnej úlohy sú rovnaké ako dôvody na zrušenie legislatívnej úlohy „návrh zákona o niektorých opatreniach v zahraničnom obchode“ uvedené v časti 1a predkladacej správy.
	Navyše adresátmi práv  a povinností pri uplatňovaní offsetových programov sú len vybrané ústredné orgány štátnej správy – Ministerstvo hospodárstva SR, Ministerstvo vnútra SR a Ministerstvo obrany SR, teda štátne orgány, ktorým kompetencie, práva a povinnosti možno podľa  čl. 2 ods. 2 Ústavy SR uložiť „iba na základe ústavy, v jej medziach a v rozsahu a spôsobom, ktorý ustanoví zákon“.
	Vláda ale môže svojím uznesením schváliť „zásady kompenzačných operácií pri obstarávaní tovarov, služieb a stavebných výkonov pre potreby obrany a vnútornej bezpečnosti štátu“ ktorým zaviaže príslušných ministrov, aby vo svojej pôsobnosti, pri uplatňovaní kompenzačných operácií postupovali podľa týchto zásad.
	Na základe uvedených skutočnosti navrhujeme, aby legislatívne úlohy:
1.	Návrh zákona o niektorých opatreniach v zahraničnom obchode, zapísaný v Pláne legislatívnych úloh vlády SR na marec 2003 a 
2.	Návrh nariadenia vlády Slovenskej republiky o uplatňovaní niektorých kompenzačných operácií pri obstarávaní tovarov, služieb a stavebných výkonov pre potreby obrany a vnútornej bezpečnosti štátu,
vláda Slovenskej republiky zrušila a zároveň aby uložila ministrovi hospodárstva SR v spolupráci s príslušnými ministerstvami:
a)	predložiť na rokovanie vlády SR legislatívny zámer na vypracovanie návrhu zákona, ktorého predmetom bude  inštitucionálna, hmotnoprávna a procesná úprava problematiky ochrany a zákaz medzinárodného obchodu s niektorými druhmi živočíchov a výrobkov z nich.
b)	Predložiť na rokovanie vlády SR návrh zásad kompenzačných operácií pri obstarávaní tovarov, služieb a stavebných výkonov pre potreby obrany a vnútornej bezpečnosti štátu.

Zrušenie uvedených legislatívnych úloh bude mať pozitívny dopad na štátny rozpočet vo forme udržania doterajších príjmov zo správnych poplatkov za vydávanie licencií (úradných povolení na dovoz a vývoz tovaru) v sume cca 200 mil. Sk ročne. Zrušenie týchto legislatívnych úloh nebude mať žiadne dôsledky na rozpočet vyšších územných celkov, rozpočet obcí a zamestnanosť v štátnej službe a verejnej službe, ani na zamestnanosť v regiónoch.
Zrušenie uvedených legislatívnych úloh nebude mať vplyv ani na plnenie cieľov štátnej environmentálnej politiky a Národného environmentálneho programu (schváleného uznesením vlády č. 1112/1999) a ani nebude mať žiadny vplyv na tvorbu a ochranu životného prostredia.